SPOROČILO KOMISIJE SVETU IN EVROPSKEMU PARLAMENTU Tehnična prilagoditev finančnega okvira za leto 2013 v skladu z gibanjem BND (Točka 16 Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju) /* COM/2012/0184 final */





SPOROČILO KOMISIJE SVETU IN EVROPSKEMU PARLAMENTU Tehnična prilagoditev finančnega okvira za leto 2013 v skladu z gibanjem BND (Točka 16 Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju) 1. UVOD Medinstitucionalni sporazum z dne 17. maja 2006 o proračunski disciplini in dobrem finančnem poslovodenju (UL C 139, 14.6.2006, str. 1) vsebuje razpredelnico o finančnem okviru za EU-27 za obdobje 2007–2013, izraženem v cenah iz leta 2004 (Razpredelnica 1). V skladu s točko 16 Medinstitucionalnega sporazuma Komisija vsako leto pred začetkom proračunskega postopka za leto n+1 opravi tehnično prilagoditev finančnega okvira v skladu z gibanjem bruto nacionalnega dohodka (BND) EU in cen ter rezultate sporoči obema vejama proračunskega organa. Kar zadeva cene, so zgornje meje odhodkov v tekočih cenah določene na podlagi fiksnega 2-odstotnega deflatorja iz točke 16 Medinstitucionalnega sporazuma. Kar zadeva gibanje BND, pa to sporočilo vključuje najnovejše razpoložljive gospodarske napovedi. Namen tega sporočila je proračunskemu organu predstaviti rezultat te tehnične prilagoditve (EU-27) za leto 2013 v skladu s točko 16 Medinstitucionalnega sporazuma. 2. UREDITEV PRILAGODITVE RAZPREDELNICE O FINANČNEM OKVIRU (RAZPREDELNICI 1–2) V Razpredelnici 1 je prikazan finančni okvir za EU-27 v cenah iz leta 2004, kakor je bil prilagojen s Sklepom Evropskega parlamenta in Sveta z dne 13. decembra 2011, da bi se pokrile dodatne potrebe po financiranju projekta ITER[1]. V Razpredelnici 2 je prikazan finančni okvir za EU-27, prilagojen za leto 2013 (tj. v tekočih cenah, nespremenjen v primerjavi s prilagoditvijo za dodatne potrebe po financiranju projekta ITER, razen da je bil finančni okvir, izražen v odstotku BND, posodobljen z najnovejšimi razpoložljivimi gospodarskimi napovedmi). 2.1. Skupna vrednost BND V skladu z najnovejšimi razpoložljivimi napovedmi je BND za leto 2013 določen na 13 299 204 milijonov EUR v tekočih cenah za EU-27 (v skladu z zadnjim odstavkom točke 16 tehnične prilagoditve za tekoče leto ali za pretekla leta niso mogoče; v vednost: posodobljeni BND je bil za leto 2012 določen na 12 893 056 milijonov EUR, za leto 2011 na 12 617 848 milijonov EUR, za leto 2010 na 12 257 075 milijonov EUR, za leto 2009 na 11 643 643 milijonov EUR, za leto 2008 na 12 316 757 milijonov EUR in za leto 2007 na 12 262 940 milijonov EUR). Od leta 2010 BND vključuje posredno merjene storitve finančnega posredništva (PMSFP) na podlagi Sklepa Sveta 2010/196/EU, Euratom z dne 16. marca 2010 o uporabi PMSFP za namene virov lastnih sredstev[2] od 1. januarja 2010. 2.2. Glavni rezultati tehnične prilagoditve finančnega okvira za leto 2013 (EU-27) Skupna zgornja meja odobritev za prevzem obveznosti za leto 2013 (152 502 milijonov EUR) znaša 1,15 % BND. Ustrezna zgornja meja odobritev plačil (143 911 milijonov EUR) znaša 1,08 % BND. Na podlagi najnovejših gospodarskih napovedi ostane tako do zgornje meje lastnih sredstev, ki znaša 1,23 %, še razlika v višini 19 669 milijonov EUR (0,15 % BND za EU-27). Zgornji meji lastnih sredstev in odobritev za prevzem obveznosti sta bili prilagojeni po začetku veljavnosti Sklepa 2010/196/EU o uporabi PMSFP za namene virov lastnih sredstev[3]. 3. DRUGI ELEMENTI, POVEZANI S TEHNIČNO PRILAGODITVIJO 3.1. Razdelek 5 (Uprava) V primeru razdelka 5 je v opombi k finančnemu okviru navedeno, da je treba zneske za pokojnine, ki so vključeni v okvir tega razdelka, za obdobje 2007–2013 izračunati brez prispevkov zaposlenih za pokojninsko shemo in lahko znašajo največ 500 milijonov EUR (v cenah iz leta 2004). To določbo je treba razlagati kot dvojno omejitev zneskov, odbitih od odhodkov za pokojnine pri uporabi zgornje meje razdelka: – ta znesek v katerem koli letu ne sme presegati prispevkov, ki so dejansko vneseni kot proračunski prihodki, – najvišji seštevek odbitkov za obdobje 2007–2013 ne sme presegati 500 milijonov EUR v cenah iz leta 2004, kar ustreza povprečju 71,4 milijona EUR. Ker se upravni odhodki ponavljajo, je treba vsako leto sprejeti povprečno omejitev – s tem se prepreči, da bi že na začetku obdobja porabili razliko do zgornje meje, ki pozneje ne bi bila več v celoti razpoložljiva. Za leto 2013 je treba odbiti znesek v višini 86,0 milijona EUR v tekočih cenah. 3.2. Postavke odhodkov zunaj finančnega okvira za obdobje 2007–2013 Več instrumentov je na voljo zunaj zgornjih mej odhodkov, dogovorjenih v finančnem okviru za obdobje 2007–2013. Za zagotavljanje hitrega ukrepanja v primeru izjemnih ali nepredvidenih dogodkov in omogočanja nekaj prilagodljivosti v določenem obsegu nad dogovorjenimi zgornjimi mejami odhodkov so namenjeni naslednji instrumenti: · rezerva za nujno pomoč, iz katere se lahko zagotovi največ 221 milijonov EUR na leto v cenah iz leta 2004, v letu 2013 to pomeni 264,1 milijona EUR v tekočih cenah (1 744 milijonov EUR za celotno obdobje v tekočih cenah), · Solidarnostni sklad EU, katerega najvišji letni znesek v tekočih cenah znaša 1 milijardo EUR; · instrument prilagodljivosti z najvišjim letnim zneskom v tekočih cenah v višini 200 milijonov EUR, poleg deleža neporabljenih letnih zneskov za leti 2011–2012, ki se lahko prenesejo v leto 2013. Poleg tega bo mogoče uporabiti Evropski sklad za prilagajanje globalizaciji (ESPG), in sicer do največ 500 milijonov EUR na leto v tekočih cenah s črpanjem iz katere koli neporabljene razlike do skupne zgornje meje odobritev za prevzem obveznosti iz prejšnjega leta in/ali iz razveljavljenih obveznosti iz prejšnjih dveh let (razen tistih, povezanih z razdelkom 1b). 4. Ukrepi zunaj proračuna in lastnih sredstev V četrtem odstavku točke 11 Medinstitucionalnega sporazuma je navedeno, da se informacije o ukrepih, ki niso vključeni v splošni proračun, in o predvidenem razvoju različnih kategorij lastnih sredstev za ponazoritev prikažejo v razpredelnicah ter se vsako leto posodobijo ob tehnični prilagoditvi finančnega okvira. Te informacije, posodobljene v skladu z najnovejšimi razpoložljivimi ocenami, so navedene v razpredelnicah 3.1 in 3.2. Zajemajo Evropski razvojni sklad (ERS) in strukturo lastnih sredstev. PRILOGA RAZPREDELNICA 1: FINANČNI OKVIR ZA OBDOBJE 2007–2013 RAZPREDELNICA 2: FINANČNI OKVIR (EU-27), PRILAGOJEN ZA LETO 2013 RAZPREDELNICA 3: OKVIRNI PROGRAM ODHODKOV, KI NISO VPISANI V SPLOŠNI PRORAČUN, IN PREDVIDENI RAZVOJ RAZLIČNIH VIROV LASTNIH SREDSTEV [1] Sklep Evropskega parlamenta in Sveta z dne 13. decembra 2011 o spremembi Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju glede večletnega finančnega okvira za rešitev dodatnih potreb po financiranju projekta ITER (2012/5/EU), UL L 4, 7.1.2012, str. 12. [2] Sklep Sveta 2010/196/EU, Euratom z dne 16. marca 2010 o razporejanju posredno merjenih storitev finančnega posredništva (PMSFP) za določitev bruto nacionalnega dohodka (BND), ki se uporablja za proračun Evropske unije in vire lastnih sredstev, UL L 87, 7.4.2010, str. 31. [3] Sporočilo Komisije Evropskemu parlamentu in Svetu o prilagoditvi zgornje meje lastnih sredstev in zgornje meje odobritev za prevzem obveznosti po sklepu o uporabi PMSFP za namene virov lastnih sredstev, COM(2010) 162.